Koshuis-moord: ‘Dit is pynlik en baie hartseer’Zolile (Zoe) Khumalo (Foto: Sthembele Zolile, Facebook) Lindiwe Sisulu, minister van internasionale betrekkinge en samewerking, het haar medelye betuig ná die dood van Zolile Khumalo (21), ŉ student aan die Mangosutho- Universiteit van Tegnologie (MUT) in Durban. Khumalo is Dinsdagaand by dié universiteit doodgeskiet. Sisulu is ook kansellier van dié universiteit. Sisulu het haar medelye betuig teenoor die Khumalo-gesin en die hele universiteitsgemeenskap. Maroela Media het vroeër berig Khumalo, ŉ bourekenaarstudent in haar eerste jaar, is Dinsdagaand by die Lonsdale-koshuis doodgeskiet. “Ek voel diep simpatie vir haar ouers, familie en vriende. Dit is pynlik en baie hartseer. Ons moet meer doen om vroue te beskerm wat vermoor word deur hul vriende of voormalige vriende,” het Sisulu gesê. Die minister het verder gesê sy vertrou dat die regsowerhede die nodige stappe sal doen en ŉ duidelike boodskap sal stuur dat Suid-Afrikaners moeg is vir sulke sinnelose moorde en dit nie sal duld nie. Lt.kol. Thulani Zwane, woordvoerder van die polisie, het gesê ŉ voormalige student, 23 jaar oud, het die koshuis besoek en Khumalo toe geskiet. Die man is op die toneel in hegtenis geneem en sal na verwagting vandag in die hof verskyn. Die motief vir die skietery is nog nie bekend nie, het Zwane gesê. MUT het die voorval bevestig en gesê die universiteit, studente en personeel is geskok oor die gebeure. Maroela Media verneem Khumalo en die man wat gearresteer is, was vroeër in ŉ verhouding en sy het glo al die afgelope twee weke probeer om die verhouding te verbreek.